Game Of Thrones vender først tilbage i 2019

HBO har i en pressemeddelelse bekræftet, at tv-skærmen vil være mørk og fuld af rædsler indtil engang i 2019, hvor den ottende og sidste sæson af Game Of Thrones vender tilbage. Det har været rygtet og ventet, at vi skulle vente så længe, men nu er det altså officielt bekræftet.

Bare seks episoder

Sæsonen vil bestå af bare seks episoder. Det forventes til gengæld at hver episode, ligesom sæson 7’s The Dragon And The Wolf, vil være af længere varighed. Nævnte afsnit, der sluttede sæson 7, er på 80 minutter.

HBO har samtidig bekræftet, at de nye afsnit skrives og instrueres af den gamle garde, der tæller navne som David Benioff & D.B. Weiss, David Nutter, Miguel Sapochnik, Bryan Cogman og Dave Hill.

Ingen ved hvornår …

Der var til gengæld ingen hints om hvornår på året sæson 8 går i luften. De fleste sæsoner har haft premiere i løbet af foråret, men sidste sæson kom først i starten af sommeren. Med andre ord: Alle muligheder er åbne.

Game Of Thrones vender først tilbage i 2019